**PREDKLADACIA SPRÁVA**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. predkladá Ministerstvo financií Slovenskej republiky na rokovanie vlády Slovenskej republiky materiál „Návrh poslanca Národnej rady Slovenskej republiky Milana Vetráka na vydanie zákona, ktorým sa dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (tlač 394)“.

**Všeobecne**

Cieľom návrhu zákona je vytvorenie legislatívneho priestoru na zriadenie poradnej komisie za účelom posudzovania využitia finančných prostriedkov z rozpočtovej rezervy predsedu vlády. Týmto spôsobom sa má zabezpečiť transparentnosť využívania rozpočtových prostriedkov z rezervy predsedu vlády a komplexné posúdenie využitia týchto prostriedkov.

**Stanovisko**

Ministerstvo financií Slovenskej republiky zaujíma k predloženému poslaneckému návrhu nasledovné stanovisko:

Vo vzťahu k poskytovaniu prostriedkov z rozpočtovej rezervy predsedu vlády SR zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov obsahuje základnú a všeobecnú právnu úpravu, podľa ktorej o použití prostriedkov z rozpočtovej rezervy predsedu vlády rozhoduje predseda vlády. Z predloženého znenia vyplýva, že komisia má byť zriadená na účely rozhodovania o použití prostriedkov. Vzhľadom na to, že nie je možné preniesť rozhodovacie právomoci na komisiu a komisia má byť len poradným orgánom, ktorého vyjadrenia majú mať odporúčací charakter, účelom jej zriadenia by malo byť posudzovanie alebo hodnotenie využitia prostriedkov rozpočtovej rezervy predsedu vlády.

Z tohto dôvodu žiadame slová „rozhodovania o použití prostriedkov“ nahradiť slovami „posudzovania návrhu na použitie prostriedkov“.

V rámci prerokovania stanoviska podľa čl. 31 Legislatívnych pravidiel vlády Slovenskej republiky neboli uplatnené žiadne zásadné pripomienky.

**Záver**

Na základe vyššie uvedeného Ministerstvo financií Slovenskej republiky **po zohľadnení vyššie uvedenej pripomienky odporúča** vláde Slovenskej republiky **vysloviť súhlas** snávrhom poslanca Národnej rady Slovenskej republiky Milana Vetráka na vydanie zákona, ktorým sa dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (tlač 394).